**EURES** (angl. ***EUR**opean **E**mployment **S**ervices*, Europos užimtumo tarnybos) – 1993 m. Europos Sąjungoje (ES) pradėjęs veikti tarpinstitucinis bendradarbiavimo tinklas, skirtas pagerinti sąlygas laisvam asmenų judėjimui ES narių bei kitų prisijungusiųjų valstybių darbo rinkoje. EURES veikla reglamentuojama ES bei valstybių narių teisės aktais.

Struktūra
---------

EURES veiklą koordinuoja Europos Komisija. EURES sudaro nariai, prie jų gali prisijungti partneriai. EURES nariai - ES valstybių narių užimtumo tarnybos, Europos Ekonominės Bendrijos (Islandijos, Lichtenšteino, Norvegijos) valstybių narių užimtumo tarnybos, Šveicarijos užimtumo tarnyba.

* EURES partneriai - kitos valstybinės bei savivaldos institucijos, profsąjungos, darbdavių organizacijos ir pan.

Funkcijos
---------

* Teikti informaciją, konsultuoti apie darbo bei gyvenimo sąlygas valstybėse narėse ieškantiesiems darbo
* Padėti darbdaviams lengviau rasti reikalingą darbo jėgą
* Teikti specialią informaciją darbdaviams ir ieškantiesiems darbo pasienio regionuose (atvejais, kai asmuo gyvena vienoje valstybėje narėje, o dirba kitoje)

Veikla
------

EURES tinkle visose valstybėse narėse dirba daugiau nei 700 darbuotojų, kurie konsultuoja darbo ieškančiuosius bei darbdavius, keičiasi naujausia informacija apie laisvas darbo vietas, darbo rinkos, studijų ir gyvenimo sąlygas valstybėse narėse su Europos Komisijos, kitų EURES narių ir partnerių atstovais. EURES tinklalapiuose suteikiama galimybė įkelti savo CV, iš bendros duomenų bazės pateikiami darbo ieškantiems asmenims bei darbdaviams aktualūs duomenys. Bendradarbiaujant pasienio regionams veikla vykdoma pagal atskirus susitarimus tarp konkrečių šalių, pvz. Airijos - Šiaurės Airijos (Jungtinė Karalystė) pasienio regionuose. Šiuo metu yra vystomos 22 EURES pasienio regionų bendradarbiavimo iniciatyvos.

EURES Lietuvoje
---------------

Įkurta 2003 m. pradėjusi darbą 2004 m. Lietuvai įstojus į ES, EURES tarnyba veikia Lietuvos darbo biržoje prie Socialinės apsaugos ir darbo ministerijos. Lietuvoje EURES konsultuoja ieškančius darbo kitose valstybėse narėse, teikia atitinkamas paslaugas darbdaviams, skelbia kitų EURES narių nurodytas laisvas darbo vietas, informuoja apie gyvenimo ir darbo sąlygas. Šiuo metu Lietuva neturi susitarimų dėl pasienio regionų bendradarbiavimo.

Lietuvoje dirba 10 EURES konsultantų - visuose Lietuvos teritorinių darbo biržų centriniuose skyriuose:

* Alytaus teritorinėje darbo biržoje
* Kauno teritorinėje darbo biržoje
* Klaipėdos teritorinėje darbo biržoje
* Marijampolės teritorinėje darbo biržoje
* Panevėžio teritorinėje darbo biržoje
* Plungės teritorinėje darbo biržoje
* Šiaulių teritorinėje darbo biržoje
* Tauragės teritorinėje darbo biržoje
* Utenos teritorinėje darbo biržoje
* Vilniaus teritorinėje darbo biržoje

Šaltiniai
---------

1. ↑  EURES Lietuva veikla, biudžetas ir teisinė bazė Archyvuota kopija 2016-03-04 iš Wayback Machine projekto.. EURES Lietuva. Žiūrėta 2010-10-27.
2. ↑  EUROPA - EURES - EURES. Kuo EURES gali padėti Jums? Žiūrėta 2010-10-27.

Nuorodos
--------

* EURES Lietuva Archyvuota kopija 2010-09-24 iš Wayback Machine projekto. ( Archyvuota kopija 2010-09-24 iš Wayback Machine projekto. )
* EUROPA - EURES - Europos darbo mobilumo portalas ( )